തിങ്കളാഴ്ച തിയറ്ററുകള് തുറക്കുന്നു ഡോക്ടര് വന്നാല് കൊറോണ പറപറക്കും പത്തനംതിട്ട ആറുമാസത്തെ ഇടവേളക്കുശേഷം തിയറ്ററുകളില് ആരവം പകരാന് ഡോക്ടറെത്തുമോ... ഈ മാസം പ്രദര്ശനത്തിന് തയ്യാറായിരുന്ന ശിവകാര്ത്തികേയന്റെ തമിഴ് ചിത്രം ഡോക്ടര് തീയറ്ററുകള്ക്ക് ജീവന് പകരുമെന്നാണ് കരുതുന്നത്. ഫോണിലും ടിവിയിലും സിനിമ കണ്ട് മടുത്തവരൊക്കെ കാത്തിരുന്ന ദിവസമാണ് തിങ്കള്. ടിക്കറ്റിന് വരിനില്ക്കാനും തീയറ്ററിനുള്ളില് പാട്ടും മേളവും നിറയ്ക്കാനും യുവാക്കളും വീട്ടില് നിന്നിറങ്ങി ഒന്ന് കറങ്ങി പടംകണ്ട് വരാന് കുടുംബപ്രേക്ഷകരും തയ്യാര്. എന്നാല്, ആദ്യപ്രദര്ശനത്തിനെത്തുന്ന ചിത്രം ഏതെന്ന കാര്യത്തില് തീരുമാനമായിട്ടില്ലെന്ന് തീയറ്റര് ജീവനക്കാര് പറയുന്നു. കോവിഡ് നിയന്ത്രണങ്ങളോടെ തുറക്കുന്ന തീയറ്ററുകളില് ബിഗ് ബജറ്റ് ചിത്രങ്ങള് എത്താന് സാധ്യതയില്ല. തിങ്കളാഴ്ച തുറക്കാമെന്ന അന്തിമ തീരുമാനം വന്നതോടെ തീയറ്റര് തൊഴിലാളികളും പ്രേക്ഷകരും ഒരേപോലെ ആഹ്ലാദത്തിലാണ്.